Title: ประกาศคณะกรรมการข้าราชการฝ่ายรัฐสภา เรื่อง หลักเกณฑ์และวิธีการว่าด้วยการบรรจุแต่งตั้งและการให้ได้รับเงินเดือนสำหรับข้าราชการรัฐสภาสามัญไปรับราชการทหารกลับเข้ารับราชการ

ประกาศคณะกรรมการข้าราชการฝ่ายรัฐสภา

ประกาศคณะกรรมการข้าราชการฝ่ายรัฐสภา
เรื่อง  หลักเกณฑ์และวิธีการ
ว่าด้วยการบรรจุแต่งตั้งและการให้ได้รับเงินเดือน
สำหรับข้าราชการรัฐสภาสามัญไปรับราชการ
ทหารกลับเข้ารับราชการ[๑]

ด้วยพระราชบัญญัติระเบียบข้าราชการฝ่ายรัฐสภา
พ.ศ. ๒๕๑๘ มาตรา ๔๑ ได้บัญญัติว่า ข้าราชการรัฐสภาสามัญผู้ใดไปรับราชการทหาร
ตามกฎหมายว่าด้วยการรับราชการทหาร
เมื่อผู้นั้นพ้นจากราชการทหารโดยไม่มีความเสียหายแล้ว ประสงค์จะเข้ารับราชการเป็นข้าราชการรัฐสภาสามัญ
ในส่วนราชการสังกัดรัฐสภาตามเดิม ภายในหนึ่งร้อยแปดสิบวันนับแต่วันพ้นจากราชการทหาร
ให้ผู้มีอำนาจตามมาตรา ๒๘ สั่งบรรจุแต่งตั้งและให้ได้รับเงินเดือนตามหลักเกณฑ์
และวิธีการที่ ก.ร. กำหนด

ก.ร. จึงกำหนดหลักเกณฑ์
และวิธีการเกี่ยวกับเรื่องนี้ไว้ดังนี้
๑. 
เมื่อข้าราชการผู้ใดออกจากราชการไปรับราชการทหารตามกฎหมายว่าด้วยการรับราชการทหาร
ให้สงวนตำแหน่งในระดับเดียวกันไว้สำหรับบรรจุผู้นั้นกลับเข้ารับราชการตามมาตรา ๔๑

๒.  ผู้ประสงค์จะขอกลับเข้ารับราชการตามมาตรา
๔๑ ในส่วนราชการสังกัดรัฐสภาตามเดิม
จะต้องยื่นคำขอพร้อมด้วยหนังสือรับรองประวัติการรับราชการทหารตามแบบท้ายหลักเกณฑ์และวิธีการนี้

๓.  ให้ผู้มีอำนาจตามมาตรา ๒๘
ตรวจสอบเอกสารตามข้อ ๒ หากเห็นว่าข้อเท็จจริงตามเอกสารดังกล่าวถูกต้อง
ผู้นั้นได้พ้นจากราชการทหารโดยไม่มีความเสียหายและได้ยื่นคำขอกลับเข้ารับราชการภายในหนึ่งร้อยแปดสิบวัน
นับแต่วันพ้นจากราชการทหาร ก็ให้ผู้มีอำนาจดังกล่าวสั่งบรรจุและแต่งตั้งผู้นั้นเข้ารับราชการในตำแหน่งที่สงวนไว้สำหรับผู้นั้น
โดยให้ได้รับเงินเดือนในระดับและขั้นเท่าที่ได้รับอยู่เดิมก่อนไปรับราชการทหาร
ในกรณีที่ผู้มีอำนาจตามมาตรา ๒๘
พิจารณาเห็นสมควรที่จะบรรจุและแต่งตั้งผู้ขอกลับเข้ารับราชการในขั้นเงินเดือนที่สูงกว่าเดิมไม่เกินปีละ
๑ ขั้น โดยนับเวลาในระหว่างที่ไปรับราชการทหารตามกฎหมายว่าด้วยการรับราชการทหารเป็นเกณฑ์คำนวณก็ให้บรรจุได้
แต่ให้บรรจุได้ไม่เกินขั้นสูงของเงินเดือนสำหรับตำแหน่งระดับเดิม
ถ้าผู้มีอำนาจตามมาตรา ๒๘
เห็นว่ามีเหตุผลความจำเป็นสมควรบรรจุผู้ขอกลับเข้ารับราชการในระดับหรือขั้นที่สูงกว่าวรรคก่อน
ก็ให้เสนอ ก.ร. พิจารณาอนุมัติเป็นราย ๆ ไป
ในกรณีที่ผู้ขอกลับเข้ารับราชการเป็นผู้ไปรับราชการทหารก่อนวันที่
ก.ร. กำหนดตำแหน่งตามมาตรา ๒๐ แห่งพระราชบัญญัติระเบียบข้าราชการฝ่ายรัฐสภา พ.ศ.
๒๕๑๘ จะบรรจุผู้นั้นกลับเข้ารับราชการได้ในตำแหน่งระดับใด และขั้นใด
ให้เป็นไปตามที่ ก.ร. กำหนดเป็นราย ๆ ไป

ประกาศ ณ วันที่ ๒๘ พฤษภาคม พ.ศ. ๒๕๑๙
อุทัย 
พิมพ์ใจชน
ประธานรัฐสภา 
ประธาน ก.ร.

ประภาศรี/ผู้จัดทำ
๓ พฤศจิกายน ๒๕๕๑

[๑]
ราชกิจจานุเบกษา เล่ม
๙๓/ตอนที่ ๘๔/หน้า ๑๘๕/๑๕ มิถุนายน ๒๕๑๙